《碧落洞》
宋代·唐介

余生本孤拙，所志在云石。
薄宦偶缠锁，未遂林泉适。
迩来备台选，幸一当言责。
狂愚抵罪辜，遽从遐徼谪。
区区数千里，车马倦行役。
浈阳颇善地，解辔喜安席。
官散无所事，度日多闲隙。
太守苏宣甫，邀我访奇迹。
西山有石室，疑是灵仙宅。
翛然烟径入，讶若天门闢。
中泻一溪清，傍映千峰碧。
万穴滴瑶乳，两岸张翠幕。
爽气来先秋，昏岚生未夕。
不知造化意，何为置穷僻。
周生说到难，兹文不虚摭。
怪容诚莫状，胜迹今始获。
暂已莹耳目，久觉生虚白。
拂拭缨上尘，回头谢朝客。
虽非吾所乐，聊以慰奇只。
圣恩未放还，屡游君莫惜。

作者简介：（1010—1069）宋江陵人，字子方。仁宗天圣八年进士。为武陵尉，调平江令。皇祐中，迁殿中侍御史，诤谏不避权贵，劾宰相文彦博诸人，被贬英州别驾。召还复官，出知扬州，改江东转运使。嘉祐四年，入知谏院，言事如故，又出知数州。英宗治平元年，召为御史中丞。神宗熙宁元年，拜参知政事。反对重用王安石，及安石执政，数与争论。卒谥质肃。有文集、奏议等。